วัดนิมมานรดี สร้างสมัยรัชกาลที่ ๑ กรุงรัตนโกสินทร์ ในปีพุทธศักราช ๒๓๕๐ เดิมชื่อ วัดบางแค รัชกาลที่ ๒ ทรงแต่งตั้งพระคณาจารย์เป็นผู้สอนกรรมฐานในกรุงและหัวเมือง จำนวน ๗๑๒ รูป พระอาจารย์เกษ (รูปที่ ๕๕) วัดบางแค เป็นผู้ถวายสมาธิกรรมฐาน แสดงว่าวัดบางแคมีอยู่ก่อนแล้ว รัชกาลที่ ๕ พุทธศักราช ๒๔๑๕ ขุนตาลวโนชากร (นิ่ม) และภรรยาชื่อดี ทำการบูรณปฏิสังขรณ์ เสนาสนะต่าง ๆ ทั้งหมด เพื่อเป็นเกียรติและอนุสรณ์แห่งความดีให้เป็นที่ปรากฏสืบไป ทางวัดจึงได้ เปลี่ยนนามวัด ตามชื่อผู้บูรณปฏิสังขรณ์โดยอาศัยชื่อของสามี ชื่อขุนตาลวโนชากร (นิ่ม) และภรรยาชื่อดี ต่อหัวท้ายเป็นนามวัดว่า วัดนิมมานรดี พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระราชทาน พระปรมาภิไธย ภ.ป.ร. ประดิษฐานที่หน้าบันพระอุโบสถ ต่อมาวันที่ ๑๐ มีนาคม พุทธศักราช ๒๕๑๔ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ได้เสด็จพระราชดำเนินทรงตัดลูกนิมิต วันที่ ๗ ธันวาคม พุทธศักราช ๒๕๒๓ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ได้เสด็จพระราชดำเนินทรงยกฉัตรพระเจดีย์ และทรงเททองหล่อพระสีวลี พร้อมกับได้พระราชทานนามาภิไธย ส.ธ. ประดิษฐานที่ผ้าทิพย์พระวลี ได้รับยกฐานะเป็นพระอารามหลวง เมื่อปีพุทธศักราช ๒๕๒๔ สถานะและที่ตั้ง วัดนิมมานรดี เป็นพระอารามหลวงชั้นตรี ชนิดสามัญ ตั้งอยู่เลขที่ ๓๘ ถนนเพชรเกษม ตลาดบางแค หมู่ที่ ๑๕ แขวงบางหว้า เขตภาษีเจริญ กรุงเทพมหานคร มีที่ดินตั้งวัด เนื้อที่ ๑๙ ไร่ ๘๔ ตารางวา วัดนิมมานรดี . (๒๕๖๔). ใน พระอารามหลวง เล่ม ๑. (พิมพ์ครั้งที่ ๒). (น.๒๔๗-๒๔๘). กรมการศาสนา.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix